《题东坡枯木》
宋代·李处权

先生万卷读，命世文之豪。
矫矫鸾凤姿，仰止人物高。
坐石翳白鸾，古茧磨衲袍。
玉堂押翰手，不数乘与褒。
前身老画师，寓兴时抽毫。
要在胸中奇，醉笔随秉操。
柘原沙错错，独树风骚骚。
天荒鸟不入，路绝人告劳。
一旦辞世纷，御风归泬寥。
遥知紫玉府，冠佩方游遨。
不然跨汗漫，骑鲸弄云涛。
夜中梦见之，酌公以蒲萄。
觉来空把卷，我心增郁陶。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。